**Ұлттық ойындар арқылы оқушылардың физикалық дағдыларын дамыту тәсілдері**

***Соңғы кездері білім алушылардың физикалық дағдылары денсаулыққа байланысты төмендеп жатыр. Сол себепті, мектеп оқушыларының физикалық дағдыларын дамытып, көтеру тапсырмалары республикалық күнтізбелік жоспарға енгізілді.***

***Осы мақсатқа жету үшін мен қазақтың ұлттық ойындары арқылы оқушылардың дене бітімін арттыруды жөн санадым.***

Жастардың сапалы білім, саналы тәлім-тәрбие алып, саламатты болып өсуі – мемлекеттік саясаттың басым бағыттарының бірі.

Дене тәрбиесі сабақтарында оқушыларды адамгершілікке тәрбиелеуге, дене тәрбиесі арқылы жеке тұлғаның психофизиологиясын өзгертуге: өзін-өзі реттеуін қалыптастыруға; дене тәрбиесі сабақтарын пәнаралық байланыс арқылы жетілдіруге; дене қабілетін рухани құндылықтар арқылы дамытуға; релаксация арқылы жеке тұлғаның психофизиологиялық қабілеттерін дамытуға; психикалық қуат мүмкіндіктері мен дене тәрбиесін сабақтастырып дамытуға болады. Қазақтың әдеп-ғұрпын, салт-дәстүрін, әдеп-дағдыларын  жас  ұрпақтың  бойына   сіңіру, ойын  арқылы  баланы  нәресте  шағынан  бастап  адалдыққа, батылдыққа, елін, жерін, тілін  сүйе  білуге, отаншылыққа, адамгершілікке, мейрімділікке, еңбектенуге  тәрбиелеудің  құралы  ойын. Ғасырлар  бойы ұрпақтан, ұрпаққа жалғасып, ұмытылмай  келе  жатқан  ұлттық   ойындарды  бала  жасына  лайықтыларын таңдап  алып  пайдаланса, баланың тілін  жетілдіруге, ой-танымын  кеңейтуге, тапқырлыққа, ептілікке   баулуға  пайдасы  зор. Ойын  үстінде  бала дене  қимылдары  арқылы   өзінің  денсаулығын  нығайтып,   заттар  мен  құбылыстардың  сырын  танып  біледі, дағдысына   үйренеді.

Қазіргі кезде ұлттық ойындар ұмытылып бара жатыр десек, қателеспейміз деп ойлаймын. Сондықтан, белсенді практика үдерісінде біз әріптестерімізбен бірлесе практикалық зерттеуді осы бағытта жүргіздік. Алдымен оқушылардан сауалнама алып, оның нәтижесі бойынша сабақты жоспарладық. Кіріс сауалнамаға 11-ші сыныптың оқушылары қатысты. Сабақ барысында ұлдарға «Қандай қазақтың ұлттық ойындарын білесің?», «Асық ату ойынының ойнау шартын білесің бе?», «Көкпар ойынын көрдің бе?» және т.с.с. сауалдар қойылды. Сауалнаманың нәтижесінде ұлттық ойындарымызды оқушылар толық сипаттап бере алмайтындықтарын анықтадық.

Қысқа мерзімді сабақ жоспары Lesson Study сабақты зерттеу аясында жоспарланды. Зерттеуді өткізу алдында сыныпта фокус-топ құрылды. Жоспарлау барысында оқушылардың бұрын алған ақпараттарына сүйендік.

Қарастырылып отырған сабақ «Ұлттық ойындар» бөлімінің «Дәстүрлі ойындар. Көкпар» тақырыбы бойынша жоспарланды. Сабақтың оқу мақсаты: Адамгершілік құндылықтарды әділ ойында қолдану және жалпылау деп белгіленді.

Практикалық бөлімге өтудің алдында оқушыларға «Көкпар» ойыны туралы ақпарат іздеу тапсырылды Оқушылар бірнеше жұпқа бөлініп, әр қайсысына өз міндеттері түсіндіріліп, біреулер жылқы рөлінде, ал енді біреулері көкпаршы рөлінде ойынды ойнады.

Сабақтың соңында оқушылардың не үйренгендігін, нені түсінбегендігін рефлексия арқылы анықтадық. Жоспарлау барысында білім алушылардың танымдық белсенділігін анықтадық.

Рефлексияны қолдану арқылы «А», «В», «С» оқушыларын бақыладық. «А» оқушысы сабаққа белсенді қатысады. «В» оқушысы орташа деңгейдегі оқушы. Ал «С» оқушысы мұғалімнің көмегіне әрдайым мұқтаж.

Сабақты жалғастыра отырып, әр топқа «Көкпар» ойыны туралы мәлімет іздеу үшін қосымша ақпарат көздері мен сілтемелер берілді. Әріптестерімізбен әр фокус-топтың жағдайына қарап, келесі жолы әр оқушының қабілеттілігін ескеруді жөн көрдік.

Ойынды бақылау нәтижесінде кейбір білім алушылар ойын шартын дұрыс қолданбағандықтан, практикалық сабаққа көшер алдында мұғалім оқушылармен өзі ойынды ойнауы тиіс екенін немесе «Көкпар» ойынын бейнебаян ретінде көрсетуі керектігін ұйғардық.

Сабақтың соңы бізге оң нәтиже берді. Оқушыларға «Көкпар» ойыны ұнады. Кері байланыс арқылы мұғалімдер мен оқушылардың ойлары сәйкес келді. Балалар қазақтың ұлттық ойындарын сабақ барысында жиірек ойнауға ұсыныстарын білдірді.

Сабақты зерттеу аясында оқушылардың жеке физикалық қасиеттерін дамытуға болатындығына көзіміз жетті. Оған дәлел, «Көкпар» ойынындағы оқушылардың өз күштерін дұрыс қолданып, төзімділіктерін көрсетті.

Сонымен қатар, ойын кезінде оқушыларға «Скаффолдинг», яғни қолдау көрсету керектігін және жоспарда белгіленген уақытты да қатаң ұстану қажеттігін байқадық. Себебі, осы ұстанымдар арқылы білім алушылар оқытушылардың қолдауын сезініп, өз-өзіне одан әрі сенімді болады және қиыншылықтарды тудырмауға тырысады.

Менің ойымша, осы қолданған әдіс екі шешімге қол жеткізеді. Біріншіден, қойылған педагогикалық мақсат – оқушылардың физикалық дағдыларын дамытуға зор мүмкіндік берді. Екіншіден, берілген тақырып бойынша оқушылардың ұлттық ойындарға деген білімдерін арттырады, сонымен қатар патриоттық сезімдерін одан әрі оятады.

Тәжірибені зерттей келе «Қазақтың ұлттық ойындары» тақырыбы бойынша қазақ тілі мен қазақ әдебиеті, Қазақстан тарихы сияқты гуманитарлық бағыттағы пәндермен бірігіп оқушыларға сабақ өткізуге болады. Мысалы, теориялық ақпаратты олар қазақ тілі мен қазақ әдебиеті және Қазақстан тарихы пәндерінен білсе, практикалық кезеңін дене шынықтыру пәні бойынша үйренеді. Бұндай қос сабақтар кезінде уақыт та үнемделеді және ойынды да көбірек ойнауға мүмкіндік болады. Бұдан өте жақсы нәтиже беріледі деген ойдамын.